แนวโน้มหุ้นแกว่งกรอบจำกัด
นักวิเคราะห์ประเมินหุ้นแกว่งกรอบจำกัด รอปัจจัยชี้นำใหม่ ทริกเกอร์ฟันด์หนุน
11 มิ.ย. 2556

นักวิเคราะห์ประเมินหุ้นแกว่งกรอบจำกัด รอปัจจัยชี้นำใหม่ ทริกเกอร์ฟันด์หนุน
นายอภิชาติ ผู้บรรเจิดกุล ผู้อำนวยการสายงานวิเคราะห์เชิงกลยุทธ์ บล.ทิสโก้ กล่าวว่า แนวโน้มตลาดหุ้นไทยเช้านี้แกว่งกรอบจำกัด รอปัจจัยชี้นำใหม่ แต่อาจมีแรงขายทำกำไรระหว่างวันจากที่รีบาวน์ขึ้นมา 2 วัน โดยรวมตลาดยังอยู่ในช่วงการรีบาวน์มีปัจจัยหนุนหลักเรื่องทริกเกอร์ฟันด์เม็ดเงินที่ไหลเข้าโดยเฉพาะวันพรุ่งนี้ (12 มิ.ย.) จะมีเงินไหลค่อนข้างมากประมาณ 3-4 พันล้านบาท น่าจะมีแรงซื้อเข้ามา
อย่างไรก็ตาม เงินบาทที่อ่อนค่า ต่างชาติมีแนวโน้มที่จะขายแต่มองการขายของนักลงทุนต่างชาติเริ่มแผ่วลงแล้วเพราะดูย้อนหลังที่ซื้อรอบล่าสุดแทบจะไม่เหลือหุ้นขายแล้ว ซึ่งวันนี้เงินบาทก็แข็งค่าขึ้นมาเล็กน้อยถือว่าทรงๆ อาจยังเป็นปัจจัยกดดัน แต่คิดว่าเงินในประเทศน่าจะมีอิทธิพลมากกว่าวันนี้ต้องจับตาเรื่องมาตรการในการประชุมธนาคารกลางญี่ปุ่น (BOJ) ซึ่งวันนี้เป็นวันที่ 2 ว่าจะมีมาตรการที่สามารถเป็นความเชื่อมั่นนโยบายการเงินเพื่อกระตุ้นเศรษฐกิจของญี่ปุ่นได้ เพราะช่วงนี้ค่าเงินเยนไม่ได้เป็นไปอย่างที่คาดหวัง
ทั้งนี้ ให้แนวรับ 1,515 และ 1,510 จุด แนวต้าน 1,535-1,540 จุด